CELEX: 32020R2146
Language: el
Date: 2020-09-24 00:00:00
Title: Κατ’ εξουσιοδότηση κανονισμός (ΕΕ) 2020/2146 της Επιτροπής της 24ης Σεπτεμβρίου 2020 για τη συμπλήρωση του κανονισμού (ΕΕ) 2018/848 του Ευρωπαϊκού Κοινοβουλίου και του Συμβουλίου όσον αφορά έκτακτους κανόνες παραγωγής στον τομέα της βιολογικής παραγωγής (Κείμενο που παρουσιάζει ενδιαφέρον για τον ΕΟΧ)

18.12.2020   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 428/5
               
            
         ΚΑΤ’ ΕΞΟΥΣΙΟΔΟΤΗΣΗ ΚΑΝΟΝΙΣΜΟΣ (ΕΕ) 2020/2146 ΤΗΣ ΕΠΙΤΡΟΠΗΣ
         της 24ης Σεπτεμβρίου 2020
         για τη συμπλήρωση του κανονισμού (ΕΕ) 2018/848 του Ευρωπαϊκού Κοινοβουλίου και του Συμβουλίου όσον αφορά έκτακτους κανόνες παραγωγής στον τομέα της βιολογικής παραγωγής
         (Κείμενο που παρουσιάζει ενδιαφέρον για τον ΕΟΧ)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) 2018/848 του Ευρωπαϊκού Κοινοβουλίου και του Συμβουλίου, της 30ής Μαΐου 2018, για τη βιολογική παραγωγή και την επισήμανση των βιολογικών προϊόντων και για την κατάργηση του κανονισμού (ΕΚ) αριθ. 834/2007 του Συμβουλίου (1), και ιδίως το άρθρο 22 παράγραφος 1 στοιχεία β) και γ),
         Εκτιμώντας τα ακόλουθα:
         
                     (1)
                  
                  
                     Το κεφάλαιο III του κανονισμού (ΕΕ) 2018/848 θεσπίζει γενικούς κανόνες παραγωγής για τα βιολογικά προϊόντα.
                  
               
                     (2)
                  
                  
                     Ορισμένα συμβάντα, όπως τα ακραία καιρικά φαινόμενα ή η εξάπλωση ασθενειών των ζώων ή των φυτών, μπορεί να έχουν σοβαρές επιπτώσεις στη βιολογική παραγωγή στις επηρεαζόμενες εκμεταλλεύσεις ή μονάδες παραγωγής της Ένωσης. Προκειμένου να συνεχιστεί ή να ξαναρχίσει η βιολογική παραγωγή, ο κανονισμός (ΕΕ) 2018/848 προβλέπει τη θέσπιση έκτακτων κανόνων παραγωγής, υπό την προϋπόθεση ότι περιορίζονται σε καταστάσεις οι οποίες χαρακτηρίζονται ως καταστροφικές συνθήκες στην Ένωση, λαμβάνοντας υπόψη τις διαφορές όσον αφορά την οικολογική ισορροπία, το κλίμα και τις τοπικές συνθήκες στις εξόχως απόκεντρες περιοχές της Ένωσης.
                  
               
                     (3)
                  
                  
                     Έχοντας υπόψη το φάσμα των περιπτώσεων και των συνθηκών που ενδέχεται να προκύψουν στα κράτη μέλη και δεδομένης της έλλειψης πείρας όσον αφορά την εφαρμογή του άρθρου 22 του κανονισμού (ΕΕ) 2018/848, δεν είναι δυνατόν, στο παρόν στάδιο, να προσδιοριστούν κοινά κριτήρια σε επίπεδο Ένωσης βάσει των οποίων μια κατάσταση θα μπορούσε να χαρακτηρισθεί ως περίπτωση καταστροφικών συνθηκών. Ωστόσο, είναι σκόπιμο να προβλεφθεί ότι το κράτος μέλος στο οποίο προκύπτει μια τέτοια κατάσταση θα πρέπει να εκδίδει επίσημη απόφαση με την οποία να αναγνωρίζει ότι πρόκειται για κατάσταση καταστροφικών συνθηκών. Η εν λόγω επίσημη απόφαση θα πρέπει να εκδίδεται είτε για ολόκληρη περιοχή είτε για μεμονωμένη επιχείρηση.
                  
               
                     (4)
                  
                  
                     Είναι αναγκαίο η χρήση έκτακτων κανόνων παραγωγής στην Ένωση να περιορίζεται σε ό,τι είναι απολύτως απαραίτητο για τη συνέχιση ή την επανέναρξη της βιολογικής παραγωγής. Ως εκ τούτου, οι παρεκκλίσεις που προβλέπονται στον παρόντα κανονισμό θα πρέπει να περιορίζονται χρονικά και να επιτρέπονται μόνο για τα επηρεαζόμενα είδη παραγωγής ή, κατά περίπτωση, για τα επηρεαζόμενα αγροτεμάχια, καθώς και για όλες τις σχετικές επιχειρήσεις στην επηρεαζόμενη περιοχή ή για τη μεμονωμένη επιχείρηση που καλύπτεται από την επίσημη απόφαση.
                  
               
                     (5)
                  
                  
                     Είναι αναγκαίο να θεσπιστούν στον παρόντα κανονισμό οι έκτακτοι κανόνες παραγωγής που μπορούν να εφαρμόζονται σε περίπτωση καταστροφικών συνθηκών για τη φυτική και ζωική παραγωγή και την παραγωγή προϊόντων υδατοκαλλιέργειας και οίνου όσον αφορά τις παρεκκλίσεις και τις σχετικές προϋποθέσεις.
                  
               
                     (6)
                  
                  
                     Όταν οι επιχειρήσεις που επηρεάζονται από καταστροφικές συνθήκες δεν δύνανται να έχουν πρόσβαση σε βιολογικό ή υπό μετατροπή φυτικό αναπαραγωγικό υλικό για τη βιολογική φυτική παραγωγή και την παραγωγή φυτικών προϊόντων πέραν του φυτικού αναπαραγωγικού υλικού, είναι αναγκαίο να προβλεφθεί η δυνατότητα οι εν λόγω επιχειρήσεις να χρησιμοποιούν μη βιολογικό φυτικό αναπαραγωγικό υλικό, υπό ορισμένες προϋποθέσεις.
                  
               
                     (7)
                  
                  
                     Όταν διαπιστώνεται υψηλή θνησιμότητα ζώων, συμπεριλαμβανομένων των μελισσών ή άλλων εντόμων, σε κάποια εκμετάλλευση ή μονάδα παραγωγής και οι επιχειρήσεις δεν δύνανται να έχουν πρόσβαση σε ζώα, μέλισσες ή άλλα έντομα βιολογικής εκτροφής για την ανανέωση ή την ανασύσταση του κοπαδιού ή του σμήνους, είναι αναγκαίο να προβλεφθεί η δυνατότητα να χρησιμοποιούν οι εν λόγω επιχειρήσεις ζώα μη βιολογικής εκτροφής, υπό ορισμένες προϋποθέσεις.
                  
               
                     (8)
                  
                  
                     Δεδομένου ότι ορισμένα ακραία καιρικά φαινόμενα, όπως οι σοβαρές ξηρασίες ή οι πλημμύρες, ενδέχεται να μειώσουν δραστικά τη διαθεσιμότητα βιολογικών ή υπό μετατροπή ζωοτροφών, είναι αναγκαίο να προβλεφθεί η δυνατότητα να σιτίζουν οι επηρεαζόμενες επιχειρήσεις τα ζώα με μη βιολογικές ζωοτροφές.
                  
               
                     (9)
                  
                  
                     Δεδομένου ότι ορισμένα συμβάντα, όπως σεισμοί ή πλημμύρες, ενδέχεται να καταστρέψουν εν μέρει τα βοσκοτόπια ή τα κτίρια σταβλισμού των ζώων σε μια εκμετάλλευση ή μονάδα παραγωγής, είναι αναγκαίο να προβλεφθεί η δυνατότητα να παρεκκλίνουν οι επηρεαζόμενες επιχειρήσεις από τις υποχρεώσεις σχετικά με τη βόσκηση των ζώων ή από τους κανόνες σχετικά με τη μέγιστη πυκνότητα των ζώων εντός των κτιρίων και το ελάχιστο εμβαδό των κλειστών και των υπαίθριων χώρων, όπως ορίζεται με εκτελεστική πράξη η οποία εκδίδεται δυνάμει του άρθρου 14 παράγραφος 3 του κανονισμού (ΕΕ) 2018/848.
                  
               
                     (10)
                  
                  
                     Δεδομένου ότι ορισμένα ακραία καιρικά φαινόμενα, όπως οι σοβαρές ξηρασίες ή οι πλημμύρες, ενδέχεται να μειώσουν δραστικά τη διαθεσιμότητα βιολογικής χονδροαλεσμένης, νωπής, αποξηραμένης ή ενσιρωμένης ζωοτροφής, είναι αναγκαίο να προβλεφθεί για τις επηρεαζόμενες επιχειρήσεις η δυνατότητα να μειώνουν το ποσοστό ξηράς ουσίας του ημερήσιου σιτηρεσίου των βοοειδών, των προβατοειδών, των αιγοειδών και των ιπποειδών, με την προϋπόθεση ότι καλύπτονται οι διατροφικές απαιτήσεις των ζώων στα διάφορα στάδια ανάπτυξής τους.
                  
               
                     (11)
                  
                  
                     Δεδομένου ότι ορισμένα συμβάντα πέραν των κλιματικών συνθηκών, όπως οι πυρκαγιές ή οι σεισμοί, ενδέχεται να μειώσουν δραστικά τη διαθεσιμότητα νέκταρος και γύρης για τις μέλισσες, είναι αναγκαίο να προβλεφθεί η δυνατότητα σίτισης των πληθυσμών των μελισσών με βιολογικό μέλι, βιολογική γύρη, βιολογικό σιρόπι ζάχαρης ή βιολογική ζάχαρη, όταν απειλείται η επιβίωση του πληθυσμού.
                  
               
                     (12)
                  
                  
                     Δεδομένου ότι ορισμένα συμβάντα, όπως οι ακραίες κλιματικές συνθήκες, οι πυρκαγιές ή οι σεισμοί, ενδέχεται να μειώσουν δραστικά τις πηγές νέκταρος και γύρης σε ορισμένες περιοχές, είναι αναγκαίο να προβλεφθεί για τις επηρεαζόμενες επιχειρήσεις η δυνατότητα να μεταφέρουν τους πληθυσμούς μελισσών σε περιοχές οι οποίες ενδέχεται να μην αποτελούνται κυρίως από βιολογικές καλλιέργειες ή αυτοφυή βλάστηση ή δάση μη βιολογικής διαχείρισης ή καλλιέργειες στις οποίες εφαρμόζονται μόνο μέθοδοι παραγωγής χαμηλού περιβαλλοντικού αντίκτυπου, όταν απειλείται η επιβίωση του πληθυσμού.
                  
               
                     (13)
                  
                  
                     Όταν διαπιστώνεται υψηλή θνησιμότητα των ζώων υδατοκαλλιέργειας σε κάποια εκμετάλλευση ή μονάδα παραγωγής και οι επιχειρήσεις δεν δύνανται να έχουν πρόσβαση σε ζώα βιολογικής υδατοκαλλιέργειας για την ανανέωση ή την ανασύσταση των αποθεμάτων τους, είναι αναγκαίο να προβλεφθεί για τις εν λόγω επιχειρήσεις η δυνατότητα να χρησιμοποιούν ζώα μη βιολογικής υδατοκαλλιέργειας, υπό συγκεκριμένες προϋποθέσεις.
                  
               
                     (14)
                  
                  
                     Όταν ορισμένες καταστροφικές συνθήκες επηρεάζουν αρνητικά την υγειονομική κατάσταση των βιολογικών σταφυλιών, είναι αναγκαίο να προβλεφθεί για τους οινοποιούς η δυνατότητα να χρησιμοποιούν μεγαλύτερη ποσότητα διοξειδίου του θείου από τη μέγιστη ποσότητα που ορίζεται με την εκτελεστική πράξη που εκδίδεται δυνάμει του άρθρου 24 παράγραφος 9 του κανονισμού (ΕΕ) 2018/848 αλλά, σε κάθε περίπτωση, όχι μεγαλύτερη από τη μέγιστη ποσότητα που καθορίζεται στο παράρτημα I μέρος Β του κατ’ εξουσιοδότηση κανονισμού (ΕΕ) 2019/934 της Επιτροπής (2) ώστε να λάβουν συγκρίσιμο τελικό προϊόν.
                  
               
                     (15)
                  
                  
                     Για λόγους διαφάνειας και ελέγχου, είναι αναγκαίο οι πληροφορίες σχετικά με τις χορηγούμενες παρεκκλίσεις να κοινοποιούνται με εναρμονισμένο τρόπο μεταξύ των κρατών μελών και της Επιτροπής, μέσω ηλεκτρονικού συστήματος.
                  
               
                     (16)
                  
                  
                     Είναι αναγκαίο να εξασφαλιστεί ότι οι επιχειρήσεις στις οποίες χορηγούνται παρεκκλίσεις τηρούν τις προϋποθέσεις των χορηγούμενων παρεκκλίσεων. Για τους σκοπούς των ελέγχων, οι επιχειρήσεις θα πρέπει να τηρούν αποδεικτικά έγγραφα τα οποία αποδεικνύουν ότι τους έχουν χορηγηθεί ορισμένες παρεκκλίσεις που σχετίζονται με τις δραστηριότητές τους και ότι πληρούν τις σχετικές προϋποθέσεις.
                  
               
                     (17)
                  
                  
                     Για λόγους σαφήνειας και ασφάλειας δικαίου, ο παρών κανονισμός θα πρέπει να τεθεί σε ισχύ από την ημερομηνία έναρξης ισχύος του κανονισμού (ΕΕ) 2018/848,
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            Αναγνώριση καταστροφικών συνθηκών
            
               1.   Για τους σκοπούς των έκτακτων κανόνων παραγωγής που αναφέρονται στο άρθρο 22 παράγραφος 1 του κανονισμού (ΕΕ) 2018/848, για να χαρακτηρισθεί μια κατάσταση ως περίπτωση καταστροφικών συνθηκών οι οποίες απορρέουν από «δυσμενές κλιματικό φαινόμενο», «ζωικές ασθένειες», «περιβαλλοντικό συμβάν», «φυσική καταστροφή» ή «καταστροφικό συμβάν», καθώς και από οποιαδήποτε παρόμοια κατάσταση, το κράτος μέλος στο οποίο προκύπτει η εν λόγω κατάσταση εκδίδει επίσημη απόφαση με την οποία αναγνωρίζει την κατάσταση ως περίπτωση καταστροφικών συνθηκών.
            
            
               2.   Ανάλογα με το εάν οι καταστροφικές συνθήκες επηρεάζουν συγκεκριμένη περιοχή ή μεμονωμένη επιχείρηση, η επίσημη απόφαση που εκδίδεται δυνάμει της παραγράφου 1 αναφέρεται στην επηρεαζόμενη περιοχή ή στην επηρεαζόμενη επιχείρηση.
            
         
         
            Άρθρο 2
            Προϋποθέσεις των παρεκκλίσεων
            
               1.   Σε συνέχεια της επίσημης απόφασης που αναφέρεται στο άρθρο 1, οι αρμόδιες αρχές δύνανται, αφότου προσδιορίσουν τις επηρεαζόμενες επιχειρήσεις στην επηρεαζόμενη περιοχή ή κατόπιν αιτήματος της μεμονωμένης επηρεαζόμενης επιχείρησης, να χορηγούν τις σχετικές παρεκκλίσεις που προβλέπονται στο άρθρο 3 υπό τις σχετικές προϋποθέσεις, υπό τον όρο ότι οι εν λόγω παρεκκλίσεις και προϋποθέσεις ισχύουν:
               
                           α)
                        
                        
                           για περιορισμένο χρονικό διάστημα, όχι μεγαλύτερο του αναγκαίου και σε καμία περίπτωση μεγαλύτερο των 12 μηνών, για τη συνέχιση ή την επανέναρξη της βιολογικής παραγωγής, όπως πραγματοποιούταν πριν από την ημερομηνία εφαρμογής των εν λόγω παρεκκλίσεων·
                        
                     
                           β)
                        
                        
                           σε σχέση με συγκεκριμένα επηρεαζόμενα είδη παραγωγής ή, κατά περίπτωση, αγροτεμάχια και
                        
                     
                           γ)
                        
                        
                           για όλες τις σχετικές επιχειρήσεις βιολογικής παραγωγής που επηρεάζονται στη σχετική περιοχή ή μόνο για τη μεμονωμένη επηρεαζόμενη επιχείρηση, ανάλογα με την περίπτωση.
                        
                     
            
               2.   Η εφαρμογή των παρεκκλίσεων που αναφέρονται στην παράγραφο 1 δεν θίγει την ισχύ των πιστοποιητικών που αναφέρονται στο άρθρο 35 του κανονισμού (ΕΕ) 2018/848 κατά την περίοδο ισχύος των παρεκκλίσεων, υπό την προϋπόθεση ότι η/οι επηρεαζόμενη/-ες επιχείρηση/-εις πληροί/-ούν τις προϋποθέσεις υπό τις οποίες χορηγήθηκαν οι παρεκκλίσεις.
            
         
         
            Άρθρο 3
            Ειδικές παρεκκλίσεις από τον κανονισμό (ΕΕ) 2018/848
            
               1.   Κατά παρέκκλιση από το παράρτημα II μέρος I σημείο 1.8.1 του κανονισμού (ΕΕ) 2018/848 για την παραγωγή φυτών και φυτικών προϊόντων εκτός από φυτικό αναπαραγωγικό υλικό, μπορεί να χρησιμοποιείται μη βιολογικό φυτικό αναπαραγωγικό υλικό όταν δεν είναι δυνατή η χρήση βιολογικού ή υπό μετατροπή φυτικού αναπαραγωγικού υλικού, υπό την προϋπόθεση ότι τηρείται το μέρος I σημείο 1.8.5.3 του εν λόγω παραρτήματος και ότι, ανάλογα με την περίπτωση, πληρούνται οι απαιτήσεις που ορίζονται στο μέρος I σημείο 1.7 του εν λόγω παραρτήματος.
            
            
               2.   Κατά παρέκκλιση από το παράρτημα II μέρος II σημείο 1.3.1 του κανονισμού (ΕΕ) 2018/848, το κοπάδι ή το σμήνος μπορεί να ανανεώνεται ή να ανασυστήνεται με ζώα μη βιολογικής εκτροφής, σε περίπτωση υψηλής θνησιμότητας ζώων και μη διαθεσιμότητας ζώων βιολογικής εκτροφής, υπό την προϋπόθεση ότι τηρούνται οι αντίστοιχες περίοδοι μετατροπής που ορίζονται στο εν λόγω παράρτημα II μέρος II σημείο 1.2.2.
               Το πρώτο εδάφιο ισχύει, τηρουμένων των αναλογιών, για την παραγωγή μελισσών και άλλων εντόμων.
            
            
               3.   Κατά παρέκκλιση από το παράρτημα II μέρος II σημείο 1.4.1 στοιχείο β) του κανονισμού (ΕΕ) 2018/848, τα ζώα μπορούν να σιτίζονται με μη βιολογικές ζωοτροφές αντί για βιολογικές ή υπό μετατροπή ζωοτροφές, όταν η παραγωγή ζωοτροφών χάνεται ή όταν επιβάλλονται περιορισμοί.
            
            
               4.   Κατά παρέκκλιση από το παράρτημα II μέρος II σημεία 1.4.2.1, 1.6.3 και 1.6.4 του κανονισμού (ΕΕ) 2018/848, όταν επηρεάζεται μια μονάδα παραγωγής στην οποία εκτρέφονται ζώα, οι υποχρεώσεις σχετικά με τη βόσκηση σε εκτάσεις βιολογικής καλλιέργειας, την πυκνότητα των ζώων εντός των κτιρίων και το ελάχιστο εμβαδό των κλειστών και των υπαίθριων χώρων, όπως ορίζεται σε εκτελεστική πράξη η οποία εκδίδεται δυνάμει του άρθρου 14 παράγραφος 3 του εν λόγω κανονισμού, μπορούν να προσαρμόζονται.
            
            
               5.   Κατά παρέκκλιση από το παράρτημα II μέρος II σημείο 1.9.1.1 στοιχείο στ) του κανονισμού (ΕΕ) 2018/848, όταν η παραγωγή ζωοτροφών χάνεται ή όταν επιβάλλονται περιορισμοί, το ποσοστό ξηράς ουσίας που αποτελείται από χονδροαλεσμένη, νωπή, αποξηραμένη ή ενσιρωμένη ζωοτροφή στο ημερήσιο σιτηρέσιο μπορεί να μειώνεται, υπό την προϋπόθεση ότι καλύπτονται οι διατροφικές απαιτήσεις των ζώων στα διάφορα στάδια ανάπτυξής τους.
            
            
               6.   Κατά παρέκκλιση από το παράρτημα II μέρος II σημείο 1.9.6.2 στοιχείο β) του κανονισμού (ΕΕ) 2018/848, όταν η επιβίωση του πληθυσμού απειλείται για λόγους πέραν των κλιματικών συνθηκών, οι πληθυσμοί μελισσών μπορούν να τρέφονται με βιολογικό μέλι, βιολογική γύρη, βιολογικό σιρόπι ζάχαρης ή βιολογική ζάχαρη.
            
            
               7.   Κατά παρέκκλιση από το παράρτημα II μέρος II σημείο 1.9.6.5 στοιχεία α) και γ) του κανονισμού (ΕΕ) 2018/848, όταν απειλείται η επιβίωσή τους, οι πληθυσμοί μελισσών μπορούν να μετακινούνται σε περιοχές που δεν ανταποκρίνονται στις διατάξεις περί της τοποθεσίας των μελισσιών.
            
            
               8.   Κατά παρέκκλιση από το παράρτημα II μέρος III σημείο 3.1.2.1 στοιχείο α) του κανονισμού (ΕΕ) 2018/848, τα αποθέματα υδατοκαλλιέργειας μπορούν να ανανεώνονται ή να ανασυστήνονται με ζώα μη βιολογικής υδατοκαλλιέργειας, σε περίπτωση υψηλής θνησιμότητας των ζώων υδατοκαλλιέργειας και μη διαθεσιμότητας ζώων βιολογικής υδατοκαλλιέργειας, υπό την προϋπόθεση ότι τα τελευταία δύο τρίτα της διάρκειας του κύκλου παραγωγής αποτελούν αντικείμενο βιολογικής διαχείρισης.
            
            
               9.   Κατά παρέκκλιση από την εκτελεστική πράξη που εκδίδεται δυνάμει του άρθρου 24 παράγραφος 9 του κανονισμού (ΕΕ) 2018/848 και καθορίζει ειδικότερα τους όρους χρήσης των προϊόντων και των ουσιών που επιτρέπονται στο πλαίσιο της βιολογικής παραγωγής, η χρήση διοξειδίου του θείου επιτρέπεται για την παραγωγή προϊόντων του αμπελοοινικού τομέα, μέχρι τη μέγιστη περιεκτικότητα που ορίζεται στο παράρτημα I μέρος Β του κατ’ εξουσιοδότηση κανονισμού (ΕΕ) 2019/934, όταν η υγειονομική κατάσταση των βιολογικών σταφυλιών υποχρεώνει τον οινοποιό να χρησιμοποιήσει μεγαλύτερη ποσότητα διοξειδίου του θείου απ’ ό,τι τα προηγούμενα έτη για να λάβει συγκρίσιμο τελικό προϊόν.
            
         
         
            Άρθρο 4
            Παρακολούθηση και υποβολή στοιχείων
            
               1.   Τα κράτη μέλη ενημερώνουν αμέσως την Επιτροπή και τα υπόλοιπα κράτη μέλη σχετικά με τις παρεκκλίσεις που χορηγούν οι αρμόδιες αρχές τους δυνάμει του παρόντος κανονισμού, μέσω ηλεκτρονικού συστήματος που διατίθεται από την Επιτροπή και επιτρέπει την ηλεκτρονική ανταλλαγή εγγράφων και πληροφοριών.
            
            
               2.   Κάθε επιχείρηση για την οποία ισχύουν οι χορηγούμενες παρεκκλίσεις τηρεί αποδεικτικά έγγραφα σχετικά με τις χορηγούμενες παρεκκλίσεις, καθώς και αποδεικτικά έγγραφα σχετικά με τη χρήση των εν λόγω παρεκκλίσεων κατά την περίοδο για την οποία ισχύουν οι εν λόγω παρεκκλίσεις.
            
            
               3.   Οι αρμόδιες αρχές ή, κατά περίπτωση, οι αρχές ή οι φορείς ελέγχου των κρατών μελών επαληθεύουν τη συμμόρφωση των επιχειρήσεων με τις προϋποθέσεις των χορηγούμενων παρεκκλίσεων.
            
         
         
            Άρθρο 5
            Έναρξη ισχύος και εφαρμογή
            Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
            Εφαρμόζεται από την 1η Ιανουαρίου 2022.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 24 Σεπτεμβρίου 2020.
            
               
                  Για την Επιτροπή
               
               
                  Η Πρόεδρος
               
               Ursula VON DER LEYEN
            
         
         
            (1)  ΕΕ L 150 της 14.6.2018, σ. 1.
         
            (2)  Κατ’ εξουσιοδότηση κανονισμός (ΕΕ) 2019/934 της Επιτροπής, της 12ης Μαρτίου 2019, για τη συμπλήρωση του κανονισμού (ΕΕ) αριθ. 1308/2013 του Ευρωπαϊκού Κοινοβουλίου και του Συμβουλίου όσον αφορά τις αμπελουργικές ζώνες στις οποίες ο αλκοολικός τίτλος μπορεί να αυξηθεί, τις εγκεκριμένες οινολογικές πρακτικές και τους περιορισμούς που ισχύουν για την παραγωγή και διατήρηση αμπελοοινικών προϊόντων, το ελάχιστο ποσοστό αλκοόλης για υποπροϊόντα και την απόρριψή τους, και τη δημοσίευση των φακέλων του OIV (ΕΕ L 149 της 7.6.2019, σ. 1).